Se ”Historien om Sygehus Nord – De nyfødte og børnene” nederst i artiklen eller på TV2 Nord Salto søndag kl. 19.45. Karin Ørskov Hansen husker det tydeligt - hvordan hun som ung sygeplejerske på børneafdelingen sammen med to-tre andre kolleger kunne stå med 25 børn, der var indlagt på børneafdelingen på Sygehus Nord. Dengang i 1980’erne måtte forældrene pænt aflevere deres syge barn og vinke farvel. Og så kunne de ellers få lov at komme på visit ganske kort tid om ugen. - Det var typisk, at man som forældre kunne komme på besøg 1-2 timer om ugen. Jeg ved ikke, om I kan forestille jer, hvordan det var, når mor og far forlod sådan nogle små størrelser, siger Karin Ørskov Hansen. Hun og kollegerne syntes, det var forfærdeligt, at børnene skulle undvære deres forældre. Derfor arbejdede de aktivt for at få forældrene ind på afdelingen. Det lykkedes, og i dag er det helt utænkeligt, at forældre ikke er med, når børn bliver indlagt. - Det var en kæmpe landvinding. Morgenen blev helt anderledes, for mor og far var der jo til at tage sig af børnene, siger Karin Ørskov Hansen, der i mange år var ledende sygeplejerske på børneafdelingen. Behandlinger, der giver genlyd verden over Karin Ørskov Hansen er en af de medarbejdere på Sygehus Nord, som har siddet på første række og oplevet den enorme udvikling, sygehuset på Reberbansgade i centrum af Aalborg har været igennem. En anden medarbejder, der også har været med til at bane vejen for behandlingen af syge børn, er professor emeritus Finn Ebbesen. Han er en af verdens førende forskere i gulsot, og de resultater, han har været med til at skabe på børneafdelingen på Sygehus Nord, har givet genlyd verden over. Finn Ebbesen husker særligt da det lungemodnende stof Surfactant blev en del af behandlingen af for tidligt fødte børn. Med det samme fordobledes antallet af overlevende børn. Især én episode står lysende klart for Finn Ebbesen. - Det var et lille barn, der var født i uge 32. Vi lagde en tube ned i barnets luftrør og sprøjtede Surfactant ned i lungerne. Jeg har et billede af barnet i hovedet – hvordan det retter sig. Det var fantastisk, siger Finn Ebbesen. Mange nordjyder har et forhold til Sygehus Nord Sygehus Nord blev solgt i januar 2021, og snart flytter afdelingerne ud til Nyt Aalborg Universitetshospital, NAU, i Aalborg Øst. - Det er lidt vemodigt at skulle forlade Aalborg Sygehus Nord, for vi har oplevet så meget her, siger Finn Ebbesen. Selvom Karin Ørskov Hansen har mange gode minder fra sin tid på Sygehus Nord, mener hun, at det er på tide, at man nu rykker ud af de gamle lokaler. - Det er med vemod, for hospitalet er sundt på nogle områder, men det er ikke tidssvarende. Der er ikke plads til forældre på ordentlig vis, siger hun. For Pia Sønderby Christensen, der er afsnitsledende overlæge på neonatalafsnittet, bliver det underligt at skulle sige farvel til de lokaler, som så mange børn og familier gennem årene har knyttet sig til. - Vi har rigtig mange børn, som har været hos os længe, da de var små. På den måde er vi en vigtig del af familiernes liv, siger Pia Sønderby Christensen og fortsætter: - Der er mange, der kommer forbi og hilser ved jul og fødselsdage. Jeg ved ikke, hvad vi skal gøre fremover – om de skal kigge ud på Sygehus NAU. Det bliver anderledes. En ting er dog sikkert. Den særlige ånd, der gennem årene er skabt på Sygehus Nord, hvor man hilser på dem, man møder i elevatoren – den bliver ikke efterladt i Reberbansgade. - Den skal vi huske at tage med, siger Pia Sønderby Christensen. Se ”Historien om Sygehus Nord – De nyfødte og børnene” lige her eller i aften klokken 19.45 på TV2 Nord Salto.

Opsummering:
I ”Historien om Sygehus Nord” dykker TV2 Nord ned i sygehusets fascinerende historie. Første afsnit handler om den enorme udvikling inden for plejen af syge børn.